
סדר היום:  

צו סדר הדין הפלילי (עבירות קנס - מניעת רעש) (תיקון), התשע"א-2011
נכחו:

חברי הוועדה:


דוד רותם  -  היו"ר
מוזמנים:

עו"ד הדס פיקסלר, הלשכה המשפטית, משרד המשפטים

ד"ר סטיליאן גלברג, ראש אגף מניעת רעש וקרינה, משרד המשפטים

אוריה ברזל, מתמחה, משרד המשפטים

מוטי כהן, מתמחה, משרד המשפטים

בועז פריעד, מתמחה, משרד המשפטים

עו"ד יפעת רווה, משרד המשפטים

דנה רוסנסקי, מתמחה, משרד המשפטים

עו"ד אורית מלמד, הלשכה המשפטית, משרד הפנים

סנ"צ חיים פדלון, רמ"ד הגנת הסביבה, משטרת ישראל, המשרד לביטחון פנים

עו"ד עידן צחר, יועמ"ש, האגודה לתרבות הדיור

יחזקאל מולא, מנכ"ל ארגון לגננות ונוף

עו"ד יעל גויסקי-אבס, לשכת עורכי הדין
ייעוץ משפטי:
אפרת חקאק
מנהלת הוועדה:


דורית ואג
קצרנית:


אסתר מימון

צו סדר הדין הפלילי (עבירות קנס - מניעת רעש) (תיקון), התשע"א-2011
היו"ר דוד רותם:

בוקר טוב. צו סדר-הדין הפלילי (עבירות קנס – מניעת רעש) (תיקון), התשע"א-2011. אני מבין שהאמוציות מסביב למפוחים הן יותר גדולות מאשר האמוציות בעניין החזרתו של גלעד שליט. משום מה, הכול מסתובב סביב המפוחים. אני רוצה שיהיה ברור, התקנות לא אושרו אצלנו, התקנות אושרו בוועדת הפנים. אנחנו עוסקים בדבר מאוד מצומצם – במקום שיוגש כתב אישום ותתנהל חקירה ויתנהל משפט, אנחנו מנסים לחסוך זמן ולהפוך את זה לעבירות של ברירת משפט. לצערי הרב, אני חושש שלא יירשם שום דוח כזה של ברירת משפט מסיבה אחת פשוטה, מי שהולך לפקח על זה אלה פקחי הרשות המקומית, ופקחי הרשות המקומית יצטרכו לרשום דוח לעירייה שבה הם עובדים. 

קריאה:

- - -

היו"ר דוד רותם:

המשטרה תפקח על זה? יש לי שאלה אליכם, אין למשטרה מה לעשות, רק לפקח על מפוחים?

הדס פיקסלר:


המשטרה מפקחת על מניעת רעש ועל מטרדי רעש באופן שוטף, אדוני.

היו"ר דוד רותם:

כאשר בשעה 23:30 בלילה, השכן מעלי עושה מסיבה, ואני מתקשר למשטרה, הם יבואו. עכשיו המשטרה תתחיל לשלוח ניידות לכל מקרה שאני אשמע את המפוח?

הדס פיקסלר:


אנחנו מקווים, אדוני, שזה יהיה לתקופה קצרה ואחרי זה אנשים יפנימו את האיסור ולא יהיה צורך בכך.

היו"ר דוד רותם:

רבותי. יש מישהו שרוצה להסביר לנו בדיוק במה מדובר?

הדס פיקסלר:


כמו שאדוני הציג, תיקנו את תקנות מניעת רעש, אלה תקנות ותיקות מ-1992, והתקנות תוקנו בעקבות עבודה של צוות מקצועי. המטרה בדיון היום היא לאפשר אכיפה יעילה של ההוראות החדשות של הצו. חלק מהדברים הם תיקון טכני וחלק הם נושאים חדשים שנוספו לתקנות כמו רעש מזיקוקים, רעש ממפוחי עלים, רעש מציוד גינון, איסור על אזעקות קוליות בכלי רכב. זה הצו שהנחנו על שולחן הוועדה.

היו"ר דוד רותם:

יש פה שני דברים בשביל ההבנה שלי. בדרך כלל אני לא מבין כל כך טוב, אבל אולי תסבירו לי. "הפעלת סירנה ברכב ביטחון, כאשר הדבר אינו דרוש למילוי התפקיד המוטל עליו ואינו בשעת מילוי תפקידו" – נוסע אמבולנס עם סירנה, יגיע השוטר, יעצור אותו – תראה לי לאן אתה נוסע ושזה במילוי תפקידך וזה דרוש. בינתיים הפציינט מאחורה מת. אתם באמת מאמינים שזה יקרה?

חיים פדלון:


מדברים במקרה שאין שם פציינט, ויש הרבה אמבולנסים שמנצלים את האמצעים שיש להם כדי לעקוף פקקים.

היו"ר דוד רותם:

איך תעצרו אותו להתחיל לבדוק? הרי אתה לא יודע אם יש שם פציינט או אין שם פציינט. אתה לא יודע באיזה מצב הוא, אולי הוא גוסס.


חיים פדלון:


אפשר לראות. לא שכל יום רושמים דוח - - -

היו"ר דוד רותם:

איך תבדוק את זה? אתה צריך לעצור אותו בשביל זה. הוא ממהר לבית החולים. הרופא שם אומר לך: אתה הורג לי את החולה.

חיים פדלון:


מניסיון אישי אפשר לראות תוך כדי נסיעה אם באמת יש חולה שם או לא.

היו"ר דוד רותם:

מסתכלים הצדה כדי לראות?

חיים פדלון:


כן, הרבה פעמים רואים.

היו"ר דוד רותם:

יש תקנה 316 לתקנות התעבורה שאומרת שלנהג אסור להסיט את הראייה, אלא להסתכל ישר. זה חל גם על שוטרים.


הדבר השני, "ביצוע עבודות תיקון, שיפוץ ובנייה הגורמות לרעש בבניין המשמש למגורים, או התקנת מתקנים בבניין כאמור, בין השעות 20:00 עד 7:00 למחרת בימי חול, ובין השעות 17:00 בערבי ימי מנוחה ל-7:00 למחרת יום המנוחה". זאת אומרת, כל השבת אסור לי לעבוד בבית.

הדס פיקסלר:


בצורה שגורמת לרעש.

היו"ר דוד רותם:

כשתולים תמונה דופקים על מסמר בפטיש, זה גורם רעש.

חיים פדלון:


מדברים על שיפוצים. 

היו"ר דוד רותם:

חבר'ה, לא כתוב פה. כתוב "ביצוע עבודות תיקון, שיפוץ או בנייה".

חיים פדלון:


זאת הכוונה. אף אחד לא רושם דוח על מי שתלה תמונה.

הדס פיקסלר:


אדוני, יש הכלל של זוטי דברים במשפט הפלילי, זה תקף גם כאן.

היו"ר דוד רותם:

יש כלל של זוטי דברים, זה נכון, השאלה מי צריך לטעון לזוטי דברים ומי מפעיל אותו.

חיים פדלון:


ההנחיות שאנחנו נותנים לשוטרים זה להתעסק עם שיפוצים כבדים, עם מישהו שמשגע את הבניין ולא איזה מישהו שתלה תמונה.

היו"ר דוד רותם:

בסדר. אני מבין שאסור יהיה לפנות אשפה בין השעות 22:00 בלילה ל-6:00 בבוקר.


רבותי, יש למישהו הערות?

דורית ואג:

איפה הגננים לעניין המפוחים?

היו"ר דוד רותם:

יש לכם הערה? כן, בבקשה.

יחזקאל מולא:


אני מנכ"ל ארגון לגננות ונוף. אנחנו מייצגים קבוצה של גננים, קבלני גינון ומנהלי מחלקות גנים ברשויות המקומיות, שמשתמשים בכלי שנקרא "מפוח עלים" בשימוש יומיומי לצורך עבודה, לניקיון גנים. 


קודם כול, אני רוצה לציין שעל התקנה שהוגשה, שלא נידונה בוועדה הזאת, הוגשו שני בג"צים, וכרגע זה נמצא בעתירה משפטית. 


לגבי העבירות, אנחנו מוצאים כאן איפה ואיפה. אם אנחנו מסתכלים היום על עניין של אזעקות רכב קיימות, והיתה המלחמה, נתנו לאותם בעלי רכבים שיש להם אזעקות רכב שש שנים להוציא את האזעקה, כי עולה כסף להוציא את האזעקה. אני יודע שזה עולה בערך 550 שקלים לנתק את האזעקה הקולית, שזה תשלום חד-פעמי. ואותו גנן שמתעסק עם שני מפוחים, שעולים לו 1,500 שקלים כל אחד, הוא צריך להיפטר מהם בתוך 90 יום, דבר שני, זו לא הוצאה חד-פעמית, כי הוא צריך עכשיו להעסיק פועל או שניים שיתחילו לטאטא ולגרף את כל הגינה. נוסף לזה אנחנו מטילים עליו קנס של 450 שקלים. 90 היום שניתנו, לדעתנו זה זמן קצר מאוד. מדובר פה על כלי עבודה, שהוא כלי נחוץ לגנן, לכל מי שעוסק בגינון. 90 היום זה לא זמן מספיק. אנחנו מטילים עליהם עכשיו קנס מאוד גבוה. הגננים, גם קבלני הגינון וגם הרשויות המקומיות צריכים זמן להיערך, וקנס גבוה כזה, לדעתי יכול להיות משהו חמור מאוד. שוב, כמו שהלכו לחומרה בנושא המפוחים ולא נתנו לנו מצב ביניים כמו שקיים בכל העולם, שימוש במפוחים בעלי תקן, גם פה הלכו למצב שהוא מאפס ל-100 בנושא הזה. 


לדעתי זמן ההיערכות צריך להיות קצת יותר ארוך, ולכן הקנסות, אם יהיה תוקף לתקנה הזאת, צריכים להיות נמוכים יותר. בפעילות שאנחנו עושים בארגון אנחנו כמובן מנסים לעזור, מה גם שאני כבר יודע שיש עם זה בעייתיות, אבל זו לא בעייתיות שלנו, זה יותר בעייתיות של אכיפה – איזה כלי, מה עושה רעש, מה זה מפוח, מה זה חרמש. מגיע מפקח ששומע גנן שעושה רעש, רוצה לתת לו דוח, הוא לא יודע באיזה כלי הוא עבד, כי כל הכלים עושים אותו רעש. 


לענייננו פה, אנחנו מבקשים שבתקופה הקרובה לפחות, הקנסות ירדו בחצי, לפחות עד הכרעת הבג"ץ. אם החוק יבוטל, ישונה באיזו צורה, כמובן זה יהיה בהתאם. אם לא, אפשר להעלות את זה שוב לדיון. זו בקשתנו.

היו"ר דוד רותם:

התקנות כבר קיימות. היום מי שמפעיל מפוח, במקום ברירת קנס צריך לחקור אותו, לפתוח לו תיק ולהגיש כתב אישום. ההוצאה היא הרבה יותר גדולה, וגם הזמן שמתבזבז. אם התקנות יבוטלו – הכול מת; אם התקנות לא יבוטלו – הכול שריר וקיים. כל מה שאנחנו עושים זה רק לחסוך את ההליך המשפטי. אין לי סמכות לקבוע. זה ייכנס לתוקף בעוד שבוע, בעוד שבועיים, את זה הייתם צריכים לעשות בוועדת הפנים. אין פה מקצה שיפורים בוועדה הזאת. להיפך, בוועדה הזאת רק מחמירים, לא מקילים. לכן הבקשה שלכם היא לא במקום שלי, היא לא כאן.


עוד מישהו?

אפרת חקאק:


יש הערה נוספת. לעניין אזעקות הרכב, במה שהעלינו לאתר כתוב שזאת הוראת מעבר, וצריך להיות כתוב הוראת שעה ולא הוראת מעבר. 

היו"ר דוד רותם:

אין שום בעיה. יתוקן להוראת שעה. מי בעד? 

הצבעה

בעד - פה אחד

צו סדר הדין הפלילי (עבירות קנס - מניעת רעש) (תיקון), התשע"א-2011, אושר.
היו"ר דוד רותם:

פה אחד. אושר. תודה רבה לכם.


(הישיבה ננעלה בשעה 10:13)

